唯美主義之後 Pierre又搵潘頓幫手！
2024年05月07日 14:58
東網電視
更多新聞短片
潘頓在4月26日過檔為「同寶寶」主理試閘。
剛戰沙田日賽，冠軍練馬師大戰十分激烈，事關呂健威喺第4場贏完「好勁力」之後，佢同伍鵬志嘅距離一度縮短至4W，不過伍廐喺第6場憑潘頓策騎嘅「唯美主義」取得重要一場，現時兩位距離仍然都係5場頭馬。今期跑馬地夜賽，伍廐7駒正選上陣，其中以第5場四班1200米「海藍寶」以及第6場四班1800米谷草「同寶寶」機會較樂觀。
列陣第6場四班1800米谷草「同寶寶」，今季初由短途跑起，已經跑咗10場賽事，而且最近7仗未失獎金名次，此4歲新西蘭馬漸聞樓梯響，今次乃首次起用到潘頓策騎，伍鵬志今日(7日)接受訪問時表示，「同寶寶」對上兩次屬失運，事關一場冇位，一場走不利場地而落敗，跑完上次之後已經決定要搵個大師傅幫手，潘頓就係理想人選。
練者認為，距離上場賽事「同寶寶」已有接近1個月未出賽，所以4月26日安排潘頓過檔試閘，保持馬匹狀態之餘，潘頓又可從中了解馬性，而此駒本身比較均速，希望屆時有好形勢幫手，造就此駒可打開勝門。